ไฟเขียวซื้อที่ดินบสท.1.5พันไร่
กอ.รมน.ขอซื้อไร่ละ7หมื่นบ.แบ่งให้เกษตรกรก่อนยุบสภา
20 ส.ค. 2554

กอ.รมน.ขอซื้อไร่ละ7หมื่นบ.แบ่งให้เกษตรกรก่อนยุบสภา
กอ.รมน. ไฟเขียวซื้อที่ดิน บสท. 1,500 ไร่ จัดสรรให้เกษตรกรเช่าทำกินก่อนยุบ บสท. 
นางจุไรรัตน์ ปันยารชุน กรรมการผู้จัดการ บรรษัทบริหารสินทรัพย์ไทย (บสท.) เปิดเผยว่า ขณะนี้กองอำนวยการรักษาความมั่นคงภายในราชอาณาจักร (กอ.รมน.) ที่มีนายสุเทพ เทือกสุบรรณ รองนายกรัฐมนตรีเป็นประธาน ที่นายกรัฐมนตรีมอบหมายให้แก้ไขปัญหาเรื่องที่ดินทำกินให้กับเกษตรกร ได้ข้อสรุปเบื้องต้นว่าจะมาซื้อที่ดินเปล่าของ บสท.ประมาณ 30 รายการ รวมพื้นที่ประมาณ 1,500 ไร่ ราคาเฉลี่ยไร่ละ 7 หมื่นบาท เพื่อนำไปจัดสรรให้เกษตรกรที่ไม่มีที่ทำกิน ซึ่งคาดว่าจะบันทึกข้อตกลงได้ก่อนที่ บสท.จะปิดกิจการในเดือน มิ.ย.นี้ แต่รายละเอียดการจ่ายเงินนั้นจะมีการหารืออีกครั้ง
อย่างไรก็ตามก่อนหน้านี้คณะรัฐมนตรี (ครม.) ได้มีมติอนุมัติเงินจำนวน 1,500 ล้านบาท เพื่อจัดทำโครงการซื้อที่ดินเพื่อให้เกษตรกรทำมาหากิน โดยรูปแบบการจัดการอยู่ระหว่างจะให้สำนักงานปฏิรูปที่ดินเพื่อเกษตรกร (ส.ป.ก.) มาซื้อ หรือจะจัดทำในรูปแบบของธนาคารที่ดิน โดยรัฐบาลเป็นเจ้าของที่ดินอยู่ แต่ให้เกษตรกรเช่าทำการเกษตร สามารถจะสืบทอดได้ชั่วลูกชั่วหลาน แต่ไม่ให้ขาย เพราะจะหากปล่อยให้มีการซื้อขายได้จะกลายเป็นเป็นวัฎจักรเหมือนเดิม เกษตรกรเอาที่ดินไปขายหรือจำนองที่ดินก็ตกอยู่ในมือนายทุนการแก้ไขปัญหาก็ไม่จบ อย่างไรก็ตามหากเกษตรต้องการที่ต้องการเงินอาจจะให้ไปเป็นหลักทรัพย์พิเศษที่จะกู้เงินกับธนาคารเพื่อการเกษตรได้ 
นางจุไรรัตน์ กล่าวว่า เดิม บสท.ได้คัดเลือกที่ดินเปล่าเพื่อเสนอรัฐบาลซื้อไปจัดทำโครงการให้จัดหาที่ดินให้เกษตรกรทำกินจำนวน 3 หมื่นไร่ โดยเสนอขายราคาเฉลี่ยไร่ละประมาณ 5 หมื่นบาท เป็นราคาเหมารวม แต่เมื่อคณะกรรมการ กอ.รมน.คัดเลือกเพียง 1,500 ไร่ โดยต้องการที่ดินที่ติดแหล่งน้ำและติดระบบสาธารณูปโภค มีถนนเข้าถึง ดังนั้นราคาจึงต้องปรับแพงขึ้นโดยเฉลี่ยไร่ละ 7 หมื่นบาท โดยที่ดินที่ซื้อจะกระจายอยู่ทั่วประเทศ แต่ส่วนใหญ่จะเป็นที่ดินอยู่ในภาคตะวันออกเฉียงเหนือ 
“ขณะนี้ยังคงมีชาวบ้านบุกรุกและไปครอบครองที่ดินเปล่าทั้งเอเอ็มซีของรัฐและสถาบันการเงินและเอกชนอื่น ซึ่งเป็นการไม่ถูกต้องและผิดกฎหมาย โดยตอนนี้มีสมัชชาแกนนำต่างๆ เหมือนกับกึ่งๆ การเมือง รวมกลุ่มมาครอบครองที่ดินต่างๆ โดยเฉพาะในช่วงใกล้เลือกตั้งจะมีการจัดตั้งกลุ่มแบบนี้เยอะมาก สร้างเป็นกระแสมวลชน เพราะเดี๋ยวนี้ใครอยากได้อะไรก็เอามวลชนมาขู่” แต่นายอภิสิทธิ์ เวชาชีวะ นายกรัฐมนตรีเน้นย้ำว่าให้ช่วยเหลือเกษตรกรที่มาขึ้นทะเบียนอย่างถูกต้องก่อน ไพพนางจุไรรัตน์ กล่าว
รายงานระบุว่า ตั้งแต่ต้นปีมีเกษตรกรมาขึ้นทะเบียนกับ ส.ปก. ขอที่ดินทำกินประมาณ 2 แสนราย